CELEX: 32014R0530
Language: sk
Date: 2014-03-12 00:00:00
Title: Delegované nariadenie Komisie (EÚ) č. 530/2014 z  12. marca 2014 , ktorým sa dopĺňa smernica Európskeho parlamentu a Rady 2013/36/EÚ, pokiaľ ide o regulačné technické predpisy podrobnejšie vymedzujúce významné expozície a prahové hodnoty pre interné prístupy pre špecifické riziko v obchodnej knihe  Text s významom pre EHP

20.5.2014   
            
            
               SK
            
            
               Úradný vestník Európskej únie
            
            
               L 148/50
            
         DELEGOVANÉ NARIADENIE KOMISIE (EÚ) č. 530/2014
   z 12. marca 2014,
   ktorým sa dopĺňa smernica Európskeho parlamentu a Rady 2013/36/EÚ, pokiaľ ide o regulačné technické predpisy podrobnejšie vymedzujúce významné expozície a prahové hodnoty pre interné prístupy pre špecifické riziko v obchodnej knihe
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (1), a najmä na jej článok 77 ods. 4,
   keďže:
   
               (1)
            
            
               V článku 77 ods. 3 smernice 2013/36/EÚ sa uvádzajú výhradne „dlhové nástroje“, a preto by kapitálové nástroje v obchodnej knihe nemali byť zahrnuté do posúdenia významnosti špecifického rizika.
            
         
               (2)
            
            
               Významnosť expozícií voči špecifickému riziku v absolútnom ponímaní by sa mala merať použitím štandardizovaných pravidiel pre výpočet čistých pozícií v dlhových nástrojoch. Pri uvedenom posúdení by sa mali po znížení požiadaviek pri hedžingu kreditnými derivátmi v súlade s článkami 346 a 347 nariadenia (EÚ) č. 575/2013 zohľadniť dlhé aj krátke čisté pozície vypočítané v súlade s článkom 327 ods. 1 nariadenia Európskeho parlamentu a Rady (EÚ) č. 575/2013 (2).
            
         
               (3)
            
            
               V článku 77 ods. 3 prvom pododseku smernice 2013/36/EÚ, ktorý sa vzťahuje na špecifické riziko v obchodnej knihe, sa uvádza veľký počet významných pozícií v dlhových nástrojoch rôznych emitentov. Tieto pravidlá preto stanovujú prahovú hodnotu významnosti pre veľké počty významných expozícií v dlhových nástrojoch rôznych emitentov podľa článku 77 ods. 4 uvedenej smernice.
            
         
               (4)
            
            
               Toto nariadenie vychádza z návrhu regulačných technických predpisov, ktoré Európsky orgán pre bankovníctvo predložil Komisii.
            
         
               (5)
            
            
               Európsky orgán pre bankovníctvo vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal Skupinu zainteresovaných strán v bankovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1093/2010 o stanovisko (3),
            
         PRIJALA TOTO NARIADENIE:
   Článok 1
   Vymedzenie „expozícií voči špecifickému riziku, ktoré sú významné v absolútnom ponímaní“ podľa článku 77 ods. 4 smernice 2013/36/EÚ
   Expozícia inštitúcie voči špecifickému riziku dlhových nástrojov sa považuje za významnú v absolútnom ponímaní, keď súčet všetkých čistých dlhých a čistých krátkych pozícií podľa vymedzenia v článku 327 nariadenia (EÚ) č. 575/2013 je vyšší ako 1 000 000 000 EUR.
   Článok 2
   Vymedzenie „veľkého počtu významných pozícií v dlhových nástrojoch rôznych emitentov“ podľa článku 77 ods. 4 smernice 2013/36/EÚ
   Pri portfóliu inštitúcie, na ktoré sa vzťahuje špecifické riziko, sa vychádza z toho, že obsahuje veľký počet významných pozícií v dlhových nástrojoch rôznych emitentov, keď portfólio zahŕňa viac ako 100 pozícií, z ktorých každá je väčšia ako 2 500 000 EUR, či už pri uvedených pozíciách ide o čisté dlhé alebo čisté krátke pozície podľa vymedzenia v článku 327 nariadenia (EÚ) č. 575/2013.
   Článok 3
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. marca 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 176, 27.6.2013, s. 338.
   
      (2)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).
   
      (3)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).